Predkladacia správa

Materiál predkladá minister obrany SR ako iniciatívny návrh. Je výsledkom vyhodnotenia doterajšieho pôsobenia príslušníkov ozbrojených síl Slovenskej republiky v zastúpení pri orgánoch NATO/EÚ a vo vojenských štruktúrach NATO/EÚ. Jeho cieľom je vytvoriť zastúpenie Slovenskej republiky pri orgánoch NATO/EÚ, ktoré by zodpovedalo aktuálnym potrebám, a navrhnúť vyslanie príslušníkov ozbrojených síl Slovenskej republiky do tohto zastúpenia a do vojenských štruktúr NATO/EÚ. 
V súlade s Ústavou Slovenskej republiky čl. 86, písm. k) o vyslaní príslušníkov ozbrojených síl Slovenskej republiky do zahraničia rozhoduje Národná rada Slovenskej republiky s výnimkou prípadov uvedených v  čl. 119, písm. o) a p), keď rozhoduje vláda Slovenskej republiky. Vyslanie príslušníkov ozbrojených síl Slovenskej republiky do zastúpenia pri orgánoch NATO/EÚ a do vojenských štruktúr NATO/EÚ spolu s udelením mandátu (národných obmedzení) patrí do pôsobnosti Národnej rady Slovenskej republiky. Vyslanie  preto rieši predložený návrh uznesenia Národnej rady Slovenskej republiky.
	V súlade so zákonom o ozbrojených silách Slovenskej republiky č. 321/2002 Z. z., § 6,  odsek 2, písm. c) aj vytvorenie vojenského zastúpenia a medzinárodné vojenské štruktúry, do ktorých možno vyslať príslušníkov ozbrojených síl Slovenskej republiky,  určuje vláda. Z toho dôvodu treba určiť uznesením vlády Slovenskej republiky štruktúry, do ktorých budú vyslaní príslušníci ozbrojených síl Slovenskej republiky. Minister obrany Slovenskej republiky vyšle personálnym rozkazom konkrétneho príslušníka ozbrojených síl Slovenskej republiky na určený post. Túto otázku rieši predložený návrh uznesenia vlády Slovenskej republiky.
Materiál bol predmetom medzirezortného pripomienkového konania, všetky relevantné pripomienky boli do materiálu zapracované a na rokovanie vlády SR sa predkladá bez rozporov.

Vyslanie príslušníkov ozbrojených síl Slovenskej republiky do zastúpenia pri orgánoch NATO/EÚ a do vojenských štruktúr NATO/EÚ nebude mať finančný, ekonomický, environmentálny vplyv a ani vplyv na zamestnanosť a podnikateľské prostredie.